Vermoorde tiener dae lank afwesig; skool swygPanyaza Lesufi spreek Maandag die media toe. (Foto: Verskaf) “’n Kind is drie dae lank nie in die klas nie en die skool is nie daarvan bewus nie.” Panyaza Lesufi, LUR van onderwys in Gauteng, het Maandag aan joernaliste gesê hy moes die Graceland Education Centre in Elsburg naby Germiston daarvan inlig dat Laticia Princes Jansen, ’n graad 9-leerling aan dié skool, vermoor is. “Die skool het nie eers geweet nie. Die mense wat veronderstel is om aan my verslag te doen, moet ek nou aan verslag doen. Dit beteken dat iemand nie hul werk doen nie.” Volgens Lesufi was Laticia (15) verlede week nie Woensdag, Donderdag óf Vrydag by die skool nie. Tog het die skool nie haar familie daaroor ingelig of hulle later bygestaan toe haar ouma na haar begin soek het nie. Die LUR het vroeër vandag (Maandag) die Jansen-familie by hul huis in Germiston, asook die skool besoek. “Die departement gaan optree. Ek kan jou nou sê daardie bus gaan nie moreoggend my kinders hiernatoe (na die skool) bring nie. Ons kan nie hierdie tipe optrede goedkeur nie,” sê die LUR. Hy het verwys na die skoolbus wat ’n groep leerders Woensdag agtergelaat het toe die bus vroeër as gewoonlik vertrek het. Laticia het toe saam met van dié leerders huis toe gestap. Hulle het haar egter agtergelos toe sy kla oor haar swaar skooltas en verstellings aan die tas wou maak. Maroela Media het vroeër berig Laticia se ouma het die middag dadelik na haar begin soek toe sy nie van die skool af terugkeer huis toe nie. Haar ouma was dadelik paniekerig en het in die buurt na haar begin soek, maar alles was tevergeefs. Die ouma kon die aand nie slaap nie en is die volgende oggend, Donderdagoggend, dadelik polisiestasie toe. Polisiebeamptes het haar versoek om ŉ foto te bring, maar geen verdere stappe is daarna gedoen nie. Die ouma het toe skool toe gegaan om Laticia as vermis aan te meld, en die skool het bevestig dat Laticia nie die Woensdag by die skool opgedaag het nie. Die skool het nie die ouers in kennis gestel dat sy nie by die skool was nie. Die ouma het die Vrydag lede van die gemeenskap, saam met honde, gemobiliseer en in nabygeleë bosse na haar begin soek. Laticia se liggaam is uiteindelik opgespoor. Sy is verkrag, het meswonde opgedoen en haar liggaam is aan die brand gesteek. “Wat my nog verder seermaak is dat Laticia volgens die gemeenskap nie die eerste kind is wat vermoor is nie,” sê die LUR. Volgens Lesufi is daar ’n stuk oop veld met lang gras in die omgewing wat ’n groot bekommernis vir gemeenskapslede bly. Dié lappie grond behoort aan die departement van vervoer. Die LUR onderneem nou om saam met Fikile Mbalula, minister van vervoer, ’n plan te maak met die veld. Lesufi sal Dinsdagmiddag weer met gemeenskapslede vergader. “Die gemeenskap moet vir ons sê wie het dit gedoen.”